Geestelike vorming is wat God in ons doen - deur die Heilige Gees - om ons tot die beeld van Jesus Christus te verander. Dit is die definisie van geestelike vorming! Ons stel onsself net oop vir sy werk in ons, ons gee vir Hom al die ruimte in ons lewe. Wat Hy begin het, sal Hy voltooi.
Geestelike Vorming is ons BASIESE KURSUS.
Hierdie kursus deel oor die basiese van volgelingskap en die basiese van die geloof. Dit is egter nie 'n oppervlakkige kursus nie - elke deel gaan dadelik na die diepte van die saak toe. Ek dink elke kind van God moet so 'n program deeglik deurgaan om sterk te kan word as volgeling. 'n Hele paar honderd mense het hierdie kursus al by Padlangs gedoen!
Ons fokus vir 40 weke (dit is dus 'n jaar van dieper gaan) op die temas van volgelingskap van Jesus. Elke deel vertrek met 'n uitspraak van Jesus. Ons begin met Jesus se uitnodiging aan ons om Hom te volg en leer dan weekliks by die Meester self (ons lees net uit die evangelies) oor wat Hy van ons verwag. Ons stel onsself bloot aan Jesus se leer en lewe en laat ons deur geestelike oefeninge vorm en verander. Wat maak hierdie program anders as die tipiese dissipelskapskursus? Die volgende:
Ons benadering is psigo-spiritueel - ek bedoel dat ons geestelike groei nie los kan staan van ons menslike groei nie. Ons móét dus ook leer wie ek is, wat my roeping is, hoe ek volwasse word, hoe ek in die wêreld moet leef, ens. Die geestelike lewe is nie 'n klein onderafdelinkie van my lewe nie, dit IS my lewe!
Ons benadering is prakties, nie verstandelik nie. Informasie lei nie tot transformasie nie. Jesus het nooit "klasse" aangebied nie. Hy het mense in 'n leefwyse ingenooi, saam met Hom. Daarom is die klem van ons kursus "oefeninge", praktyke wat jou in 'n geestelike lewe kan inlei.
Kom ervaar saam met ons hoe jou lewe verdiep!
Laai hier al die eerste dele GRATIS af!
GV3#0 - Voorblad en Inhoud
GV3#1 - Verhouding met God
GV3#2 - Transformasie
GV3#3 - Woord
GV3#5 - Hoor
Ons kursus word nou nuut oorgewerk. Kyk gerus deur die eerste dele deur op die grafika hieronder te kliek.